B. decanus Autissiodorensis omnibus presentes litteras inspecturis in Domino salutem. Notum fieri volumus quod in presentia nostra constituti cambitores Autissiod., divine pietatis intuitu, ob remedium animarum suarum dederunt monialibus beate Marie de Cellis, medietatem domus site retro furnum comitis, quam ipsi emerant a Garnero Heliarz, in perpetuum possidendam. Abbatissa vero de Cellis et conventus pro eorum vivis confratribus missam unam, et pro defunctis aliam se celebraturas annis singulis concesserunt, et quandocunque de dictis confratribus quisquam viam universe carnis ingressus fuerit, si a dictis monialibus petitus fuerit, pro illius anima missam concesserunt similiter celebrari. Actum anno Domini M. CC. XXIII.